**Podelitev nagrade KLIO 2015 -**

**Sejna soba Inštituta za novejšo zgodovino, 17. 11. 2015 ob 18.00**

**Program prireditve**

*Prireditev je vodila zgodovinarka Bojana Jovič, program je pripravil dr. Branko Šuštar v sodelovanju z dr. Dragico Čeč in mag. Ano Marijo Lamut, priložnostno razstavo nominiranih del in dosedanjih nagrajencev in nagrajenih del pa sta postavila Igor Zemljič in Matej Hreščak. Igor Zemljič je poskrbel tudi za fotografsko dokumentacijo dogodka.*

Dobrodošli na srečanju ob slovesni podelitvi nagrade Klio, osrednje stanovske nagrade zgodovinarjem.

Nagrada se imenuje **Klio** – (starogrško Κλειώ: Kleió), seveda po muzi zgodovine v grški mitologiji, večkrat upodobljeni z zvitkom pergamenta in naročjem polnim knjig. Po njej nosi ime **Nagrada Zveze zgodovinskih društev Slovenije za raziskovalno delo v zgodovinopisju**, ki jo podeljuje Zveza zgodovinskih društev Slovenije. Od leta 2000 osmim nagrajencem se bo pridružil še deveti.

Zveza zgodovinskih društev Slovenije od leta 2012 podeljuje tudi **priznanje dr. Ervina Dolenca za najboljši prvenec** na področju zgodovinopisja. Leta 2012 ga je prejela dr. Neva Makuc za delo: Historiografija in mentaliteta v novoveški Furlaniji in Goriški, leta 2014 pa dr. Aleksander Lorenčič za delo: Prelom s starim in začetek novega: tranzicija slovenskega gospodarstva iz socializma v kapitalizem (1990-2004). Letos se komisija ni odločila za podelitev tega priznanja.

Pa naj letošnje podelitve nagrad pospremimo z mislimi Giovannija Levija: *»Vselej se ne zavedamo, da zgodovinarjevo delo poteka na treh različnih stopnjah: mnoge dvoumnosti glede smisla te znanosti izvirajo iz zmešnjave, ki je posledica mešanja teh treh stopenj: raziskovanja, poročanja in sprejemanja. … V raziskovanju sledimo potem, ki pogosto vodijo v slepe ulice in brez kakršnega reda odkrivamo nove smeri in dokumente, da bi izluščili dokaze iz indicev, ki zadevajo probleme in hipoteze…. Zgodovinar nekako čaka na razlago, ko tava o skorajda neznanem in kaotičnem terenu. Dokler se ne začnejo, kot pri sestavljanki, koščki zlagati in razporejati na svoja skladna mesta. Dokumenti so prevara, pogosto je tako, da več kot jih imamo, bolj imamo lažen občutek popolnosti. Bolj kot gremo nazaj v preteklost, bolj je potrebno pomanjkanje dokumentov dopolnjevati z inteligenco in domišljijo.*

*Potem sledi druga stopnja – pisanje. To popolnoma preoblikuje zbrano gradivo, ker gre za komunikacijsko operacijo. Kar smo odkrili, moramo ponuditi bralcu ne samo v razumljivi obliki, temveč tudi z argumenti in ne nazadnje v estetsko prepričljivi obliki. In končno je tu še branje: bralec ni nevtralen, saj sodi v neki kulturni kontekst in bere skozi filter svojih informacij in nagibov.«*

**glasbena točka** Ena ptička priletela

Zgodovinske raziskave so na eni strani veliki, obširni pregledi, lahko tudi mikro študije, ki lepo dopolnjujejo širše obravnave naše preteklosti. Glasbena sedanjost pa nas je vpeljala v našo prireditev prav z zvoki, ki prihajajo iz velikega basa in male ustne harmonike. Variante na ljudske pesmi izvajata mlada glasbenika Miha Erič Davitkov in Tomy Farkaš in pesem Ena ptička priletela zbuja radovednost, katera knjiga med nominiranimi deli za nagrado KLIO je izbrana.

**uvodni tekst o pomenu zveze in nagrajevanja izvrstnih strokovnih del**

Naša zveza (ZZDS) podeljuje od leta 2000 nagrado KLIO. Doslej se je zvrstilo osem nagrajencev, ki jih je z nagrajenimi deli predstavil na razstavi mag. Igor Zemljič, bibliotekar knjižnice Inštituta za novejšo zgodovino, ki večkrat gosti naše prireditve. Tako ustanovi kot avtorju priložnostne knjižne razstave velja naša zahvala. Naj se spomnimo kateri so bili dosedanji prejemniki nagrade Klio:

|  |  |
| --- | --- |
|  |  |
| 2000 | Peter Štih: “Villa quae Sclavorum lingua vocatur Goriza” : študija o dveh listinah cesarja Otona III. iz leta 1001 za oglejskega patriarha Johannesa in furlanskega grofa Werihena |
| 2002 | Igor Grdina: Ipavci: zgodovina slovenske meščanske dinastije, |
| 2004 | Matjaž Bizjak: Ratio facta est: gospodarska struktura in poslovanje poznosrednjeveških gospostev na Slovenskem, |
| 2006 | Alenka Cedilnik za delo: Ilirik med Konstantinom Velikim in Teodozijem Velikim: balkansko-podonavski prostor v poročilih Atanazija, Hilarija, Sokrata Sholastika, Sozomena, Teodoreta in Filostorgija |
| 2008 | Peter Vodopivec Od Pohlinove slovnice do samostojne države: slovenska zgodovina od konca 18. stoletja do konca 20. stoletja, |
| 2010 | Andrej Studen za delo: Pijane zverine: o moralni in patološki zgodovini alkoholizma na Slovenskem v dobi meščanstva, |
| 2012 | Bojan Godeša Čas odločitev: katoliški tabor in začetek okupacije |
| 2014 | Jurij Perovšek - Samoodločba in federacija: slovenski komunisti in nacionalno vprašanje 1920-1941 |

Nagrade je ZZDS podeljevala vsako drugo leto ob naših zborovanjih, v zadnjem času zavoljo skromnega proračuna društva, le kot častno nagrado. Ker je Ministrstvo za kulturo uvrstilo program naše ZZDS za leto 2015 v državni program financiranja in kot vredno podpore spoznalo tudi stanovske nagrade zgodovinarjev, uresničujemo možnost, da primerjalno z drugimi nagradami za posamezne znanstvene stroke s področja kulturne dediščine, nagrado podelimo letno. Tako je letos nagrada častna in denarna, upamo pa da bo financer takšno možnost omogočal še naprej. Nagrada je promocija naše poklicne dejavnosti, ki jo zgodovinarji opravljamo v različnih službah in poklicih, je poklicni ponos zgodovinarjev in možnost, da tako opozorimo na naše delo, ko izpostavimo nekaj najboljši rezultatov zgodovinark in zgodovinarjev. **Komisija ZZDS za izbor nagrade Klio** je postavila pred nas 5 nominirancev za to nagrado. Prav je, da se slišijo njihova imena (v abecednem redu) in dela, ki so jih člani komisije, ugledna zgodovinarska imena, spoznali med knjigami, ki so izšla v letu 2014 za najkvalitetnejša. To so dela:

**Rajko Bratož**, Med Italijo in Ilirikom: slovenski prostor in njegovo sosedstvo v pozni antiki,

**Božidar Jezernik**, Mesto brez spomina: javni spomeniki v Ljubljani,

**Alenka Kačičnik Gabrič**, To smemo že tako dolgo: kmečke služnosti in njihova odprava,

**Walter Lukan**, Iz črnožolte kletke narodov v zlato svobodo? Habsburška monarhija in Slovenci v prvi svetovni vojni,

**Andrej Rahten**, Prestolonaslednikova smrt: po sledeh slovenskih interpretacij sarajevskega atentata,

Preden povabimo predstavnika Komisije, da predstavi njihovo delo za izbor nagrade KLIO v letu 2015, pa sledi še glasbeni program. Prisluhnimo kako se sliši melodija ljudske pesmi *Oblaki so rudeči* na orglicah in basu v izvedbi mladih glasbenikov.

**glasbena točka** Oblaki so rudeči

**Napoved utemeljitve nagrade.** Predstavnik komisije izr. prof. dr. Aleksej Kalc bo predstavil delo komisije in njeno odločitev ter utemeljil izbor.

**Sledi podelitev nagrade v obliki priznanja in cvetja nagrajencu.**  (predstavnik komisije izr. prof. dr. Aleks Kalc, predsednik ZZDS dr. B. Šuštar in mag. Ana Marija Lamut, tajnica ZZDS)

Sledi – če želi - **nagovor nagrajenca.**

Nagrajenec **prof. dr. Rajko Bratož** se je kratko zahvalil za priznanje, ki ga je razveselilo, omenil obsežnost tematike in za posameznika komaj obvladljivo količino virov in literature ter spregovoril o svoji načrtih pripraviti še splošno zgodovino antičnega časa, ki je v nagrajeni študiji predstavljeno s posebnim pogledom na naše kraje in sosedstvo.

Pred zaključno zahvalo za vaše sodelovanje sledita še informacija in **povabilo k 38. zborovanju ZZDS!**

**Predsednik ZZDS je predstavil načrte za 38. zborovanje na temo Zgodovina izobraževanja:** Ravne na Koroškem, 28-30. septembra 2016 v sodelovanju s Koroških zgodovinskim društvom v prostorih Srednje šole Ravne in knjižnice dr. Lovra Sušnika.

Naj bo na vrsti spet nekaj glasbe:

**glasbena točka** Cikorija in kofe

Z zaključnim glasbenim prispevkom sta nas študenta in mlada glasbenika Miha Erič Davitkov in Tomy Farkaš povabila na *cikorijo in kofe*, v resnici pa **sledi povabilo na druženje stanovskih kolegov**, na izmenjavo mnenj in načrtovanja prihodnje dejavnosti ZZDS. Letos bomo imeli še predstavitev revij, ki jih izdaja ZZDS (Zgodovinski časopis in Kronika) v Celju in Mariboru, ob tem pa tudi povabili k sodelovanju za zborovanje na temo Zgodovina izobraževanja. Vsem sodelujočim lepa hvala, čestitke nagrajencu in na svidenje.

*Po prireditvi je sledilo druženje stanovskih kolegov in strokovni pogovori ob tem z načrti za leto 2016, ko nas čaka 38. zborovanje ZZDS.*