Zgodovina izobraževanja, 38. zborovanje slovenskih zgodovinarjev, Ravne na Koroškem 28-30.9.2016

Informacija za medije

Letošnje zborovanje slovenskih zgodovinarjev, ki je že 38. po vrsti, poteka v organizaciji osrednjega društva - Zveze zgodovinskih društev Slovenije, ki letos praznuje 70. letnico delovanja. Pri organizaciji mednarodnega simpozija je sodelovalo tudi Zgodovinsko društvo za Koroško na Ravnah na Koroškem. Po obravnavi migracij v zgodovini (2010), zgodovine otroštva (2012) in prehrane – zgodovina je slastna - ter prve svetovne vojne (2014) so se zgodovinarji in raziskovalci preteklosti iz drugih ved, lotili vprašanj zgodovine izobraževanja. Kaj ni prav šola oblikovala slovenski jezik in prispevala k narodnostnemu razvoju? Ali ni prav razmah pismenosti po 1870 vplivala na gospodarski in družbeni razvoj, na številna društva, časopise in bogato dejavnost v mestih na slovenskem podeželju. O teh temah bo s predavanji, okroglimi mizami o pouku zgodovine in o učbenikih ter z diskusijami razpravljajo 120 zgodovinarjev iz Slovenije, Slovencev iz zamejstva ter več kot 15 referentov iz sosednjih in bližnjih držav (Italija, Avstrija, Hrvaška, Nemčija), pa tudi iz Poljske, Srbije, Ukrajine, Finske, Španije in Litve. Zanje je mednarodno! In pot v svet je že nekdaj pomenila tudi širjenje obzorij znanja. Mednarodna udeležba je ena od značilnosti zborovanj zgodovinarjev v zadnjih letih, saj strokovnjaki z univerz, pa tudi inštitutov, muzejev, različnih šol in drugih kulturnih ustanov primerjalno obravnavajo slovenski razvoj in materialno in nematerialno dediščino slovenskega prostora. Za organizacijo zborovanja sta poskrbela Zveza zgodovinskih društev Slovenije (dr. Branko Šuštar z odborom) in Zgodovinsko društvo za Koroško (dr. Karla Oder s sodelavci). Koroška sprejema slovenske zgodovinarje zelo naklonjeno in prijazno so jim odprli vrata svojih šolskih in kulturnih ustanov. Dr. Tomaž Rožen, župan občine Ravne na Koroškem pa bo zanje pripravil drugi dan zborovanja (29.9.) sprejem v Štauhariji, prostoru Muzeja Ravne, ki predstavlja odmevno razstavo in študijo »Mati fabrika, mesto in dom«. Predavanja potekajo na Srednji šoli Ravne in v Osrednji knjižnici dr. F. Sušnika na Ravnah ter se dotikajo vprašanj izobraževanja v zgodovini od antičnih časov do samostojne Slovenije. Zborovanje pričneta uvodno predavanje dr. Petra Vodopivca o šoli in šolstvu – osrednjih ustanovah slovenskega narodnega oblikovanja ter predavanje dr. Karle Oder o izobraževanju med Peco in Pohorjem.

28. 9. bo na Ravnah na Koroškem potekala tudi slovesnost ob razglasitvi letošnjega nagrajenca nagrade KLIO za najbolj odmevno zgodovinopisno delo v letu 2015, s katerim Zveza zgodovinskih društev Slovenije nagrajuje najbolj odmevno zgodovinsko delo ter nagrado Ervina Dolenca, ki je namenjeno mladim avtorjem za njihov zgodovinopisni prvenec. Na prireditvi bodo s pesmijo sodelovali Šentanelski pauri.

Lep pozdrav

dr. Branko Šuštar, predsednik ZZDS

Več informacij je v programski knjižici zborovanja s povzetki predavanj, dostopna je tudi na spletni strani ZZDS: <http://zzds.si/>