**Utemeljitev podelitve nagrade KLIO 2015**

*Pripravil jo je prof. dr. Branko Marušič, na prireditvi 17. 11. 2015 pa jo je v imenu komisije predstavil izr. prof. dr. Aleksej Kalc.*

Člani komisije Zveze zgodovinskih društev Slovenije za podelite v nagrade KLIO predlagajo, da se ta nagrada za leto 2015 podeli prof. dr. Rajku Bratožu za njegovo monografijo *Med Italijo in Ilirikom. Slovenski prostor in njegovo sosedstvo v kasni antiki*. Monografija je izšla v so-založbi Znanstvene založbe Filozofske fakultete v Ljubljani, Slovenske akademije znanosti in umetnosti ter knjižne zbirke Zgodovinskega časopisa. Svojo odločitev utemeljuje komisija s sledečimi razlogi in poudarki.

Profesor Rajko Bratož je s svojimi sistematičnimi raziskavami kasno antične zgodovine slovenskega in sosednjih ozemelj prikazal v slovenskem zgodovinopisju manj znano obdobje in problematiko, ki je sicer privlačevala tudi pozornost arheologov. Njegovo raziskovalno delo je zahtevalo ponovno branje zgodovinskih virov in odkrivanje novih, ki so temeljili zlasti na prikazu zgodnjega krščanstva in cerkvene organizacije. Bratuževa monografij je *Med Italijo in Ilirikom . Slovenski prostor in njegovo sosedstvo v kasni antiki* je sintetični prikaz dolgoletnih avtorjevih raziskav, nastalih na podlagi njegovega izjemnega poznavanja literarnih in listinskih virov ter obsežne literature (v knjigi obsega seznam literature kar 44 strani), katere proučevanje je, kot avtor pravi, za posameznika »na meji obvladljivega«.

Vsebino in metodo svojega raziskovalnega ustvarjanja je avtor gradil in razvijal vse od objave prevoda Evgipijevega življenjepisa sv. Severina (1982), ki mu je sledila vrsta monografij in razprav v slovenskem ter tujih jezikih. Vsebino knjige, ki ji podeljujemo nagrado KLIO, je razdelil na deset poglavij, ki govore o antičnem času v obdobju vojaških cesarjev, o času in dejavnosti cesarjev Dioklecijana in Konstantina, o obdobju med Konstantinovo smrtjo in cesarjem Teodozijem, o razvoju dogajanj med Teodozijevim časom in koncem vladavine Odoakerja, o začetkih krščanstva v Iliriku, o barbarskih pohodih, o pol stoletja trajajoči državi Vzhodnih Gotov, o obdobju Bizanca vse do prihoda Slovanov, o cerkveni organizaciji od srede 5. do konca 6. stoletja in na zadnje o zatonu organizacijskih oblik preostalega romanskega prebivalstva ter o zatonu antične dobe. V ta temeljna poglavja so vključeni podrobnejši prikazi kot so državljanske vojne v 3. in 4. stoletju, krščanske skupnosti v Petovioni, Emoni in Celeji, bitka pri Frigidu, vpadi Hunov, langobardska invazija v Italijo, prihod Slovanov, njih etnogeneza in njene različne razlage, družbena ureditev pri Slovanih, nastanek akvilejske cerkvene metropolitije, delitev oglejskega patriarhata in razvoj cerkve v Istri.

Rajko Bratož je v knjigi *Med Italijo in Ilirikom. Slovenski prostor in njegovo sosedstvo v kasni antiki pokazal*, da je izjemen poznavalec kasno antičnega časa na ozemlju Slovenije in sosednjih ozemelj. V knjigi se zrcali podoba znanstvenika, njegovo neumorno in natančno delo ter njegova predanost zgodovinopisju. Kaže se tudi njegova sposobnost prikazovanja spoznanj in pritegnitve pozornosti z nazorno razpravo, ki bralcu približa najbolj zapletena vprašanja, hkrati pa ga opozarja na interpretativne dvome in še odprte probleme. Bratuževo delo je lahko za vzor, kako nadaljevati raziskovalno potovanje skozi slovensko preteklost, od vekov, ki so pozni antiki sledili, vse do današnjih dni.