**POVABILO na 38. zborovanje ZZDS - Zgodovina izobraževanja**

Ravne na Koroškem, 28. do 30. septembra 2016

Slovence kot narod sta oblikovala slovenski jezik in tiskana knjiga, nič manj pa izobraževanje in šola. Zgodovino izobraževanja, pa tudi vzgoje in šolstva skozi stoletja predstavljajo različni formalni in neformalni načini prenosa kulturnih vrednot in znanja na mlajšo generacijo pa tudi procese, ki jih danes označujemo kot vseživljenjsko učenje. Pri tem ne gre spregledati močnega prepletanja vzgoje v družini in vzgojnih vplivov družbe, lastnih želja posameznikov po znanju in pestrosti idejnih vplivov ter državne in cerkvene vloge pri tem. Kako se je pri izobraževanju kazalo njihovo medsebojno sodelovanje in kako podpora ali odpori posameznim izobraževalnim pristopom in usmeritvam?

**38. zborovanje ZZDS** Zgodovina izobraževanja 

38. zborovanje ZZDS se bo tako spraševalo kako so prevladujoče pedagoške ideje časa in širšega evropskega prostora zaznamovale posamezne slovenske pokrajine in njihov razvoj na področju vzgoje in izobraževanja, kako so vplivale na šolanje pozneje odločujočih posameznikov in pripomogle k širjenju pismenosti na prostoru današnje Slovenije in sosednjih dežel od antike naprej? Kako smo Slovenci v posameznih deželah habsburške monarhije z razvojem ljudskega šolstva od konca 18. stoletja v sto letih postali splošno pismen narod? Kakšno vlogo sta imela šola in sčasoma bolj izobraženi Slovenci - med njimi šolani ljudje in izobraženci - pri kulturnem in narodnostnem razvoju? Kako pomembna je bila za nas - ob avstrijskih univerzah - vloga univerzitetnih središč severne Italije in Nemčije do 1918 in kakšen je poznejši mednarodni izobraževalni vpliv na Slovence? Katere pedagoške usmeritve so bile na Slovenskem odločilne in prevladujoče, katere pa le obrobne in zakaj?

Kako je na razvoj šolstva vplivala bližina kulturnih in gospodarskih središč, kakšna je bila pri šolskem razvoju vloga gospodarstvenikov, politikov, duhovščine? Prva slovenska knjiga je pravzaprav učbenik. Kakšno izobraževalno, jezikovno in kulturno vlogo so imele slovenske šolske knjige za različne šolske predmete in stopnje izobraževanja skozi čas? Lahko še kaj novega dodamo o jezikih poučevanja na Slovenskem, jezikovni politiki in uveljavljanju slovenščine kot materinščine v šoli pa tudi o izobraževanju narodnostnih manjšin? Kakšen vpliv je imelo izobraževanje za poklic in kakšno šolanje za industrijo? Koliko je tehnična inteligenca, pa tudi različno tehnično izobraževanje sooblikovalo gospodarski, kulturni in politični razvoj posameznih področij? Je vloga učiteljic in učiteljev pri delu za razvoj Slovencev spregledana ali vidna le pri podrobnejšem razvoju posameznih krajev? Kako odločujoč je bil delež učiteljic pri prosvetnemu delu za narod? Vloga čustev v šoli in v izobraževanju nasploh ni ena od osrednjih tem raziskav. Je to upravičeno?

**Tematski sklopi:** Za vprašanja zgodovine izobraževanja, ki jih bodo predavatelji na zborovanju obravnavali s pomočjo novih virov in/ali njihove sveže analize, predlagamo različne tematske sklope. Prvi je lahko idejno teoretski (humanistični in družboslovni pogledi na izobraževanje), drugi je osredotočen na šolo kot ustanovo, tretji na vsebino pouka in spreminjajoče se šolsko znanje pa tudi različne oblike zunajšolskega in zlasti neformalnega izobraževanja, četrti analizira vlogo učiteljev in učiteljic oz. tistih, ki izobražujejo in peti predstavlja učence oziroma vse, ki se izobražujejo. Šesti tematski sklop bo namenjen nekdanjim, še bolj pa današnjim pogledom na pouk zgodovine v šoli.

1. **Pedagoška misel skozi čas: pedagoški klasiki in slovenski teoretiki vzgoje in izobraževanja**
2. **Šola kot ustanova: šolski prostor, izobraževalna, kulturna in vzgojna dejavnost šol**
3. **Pestre poti od šolanja k izobrazbi: neformalno izobraževanje, tehnično izobraževanje …**
4. **Podoba učitelja / učiteljice / ravnatelja skozi zgodovino**
5. **Učenec, dijak, študent: od vrtca do univerze za tretje življenjsko obdobje**
6. **Pogledi na pouk zgodovine v šoli** (pripravlja Šolska sekcija ZZDS)
7. Za boljše učbenike v osnovnih in srednjih šolah! Učbeniki za zgodovino so se v zadnjih nekaj več kot dveh desetletjih temeljito spremenili. Preoblikovali so se vsebinsko, kar je seveda povezano s spremembami učnih načrtov. Zahtevajo učni načrti nov premislek? Kako jih lahko izboljšamo? Učbeniki so se spremenili tudi v didaktičnem smislu in tudi tehnično-oblikovnem. V kolikšni meri so današnji učbeniki pravo orodje za delo v razredu in doma s sodobno mladino?
8. Izbrane teme – pouk »problematične« zgodovine. Sodobna družba se na različne načine odziva na zgodovino in v praksi je tako tudi v šoli. Tako kot veljajo v družbi nekatera zgodovinska obdobja ali dogodki za »problematične«, se to na nek način pokaže tudi v šoli. Ali so določene teme res problematične ali pa gre pri tem le za nekakšno odrivanje jasnega sporočanja ugotovitev in razhajanj stroke in njihovo ustrezno posredovanje učencem. Ali ni izogibanje politično problematičnim temam, pravzaprav zatiskanje oči pred nujnostjo jasnega odgovora?
9. Zgodovina in družboslovje. Zgodovina naj bi bila v šolskem sistemu osrednji humanistični predmet. Se ta njena vloga zmanjšuje? Ali lahko zgodovino nadomesti nek posplošen predmet družboslovje? Ali je nerazumevanje vloge predmeta zgodovina v šoli pravzaprav pot k omejenemu pogledu na družbo, pot v izginjanje družbeno zavednega državljana?
10. Ali pouk zgodovine ustrezno sledi naglemu razvoju družbe? Ali so vsebine pouka zgodovine ustrezne za sodobni čas? Kako se spreminja položaj zgodovine na maturi in v nacionalnem preverjanju znanja?

V program zborovanja želimo vključiti predvsem izvirne raziskave, nova spoznanja in sveže analitične in primerjalne študije ter kritične preglede zgodovinarjev, pedagogov in drugih raziskovalcev zgodovinskega razvoja vzgoje in izobraževanja v vseh časovnih obdobjih. Pričakujemo zlasti problemsko obravnavo vzgojnega in izobraževalnega razvoja ter pedagoških vprašanj na posameznih regionalnih področjih ali v slovenskih deželah, predstavitev medsebojnih vplivov in povezav znotraj slovenskih krajev in poglede na prenos znanja iz tujine in v tujino. Dobrodošli so tudi prispevki o primerjalnem razvoju izobraževanja v mednarodnem prostoru, novi metodološki pristopi, posebej še raziskave, ki se dotikajo izobraževanja v našem sosedstvu, tudi šolanja Slovencev v tujini in slovenskega izobraževalnega delovanja izven slovenskih dežel.

Zborovanje je odprto tudi za udeležence iz tujine, zato bo poleg slovenščine jezik konference tudi angleščina.

38. zborovanje ZZDS bo v sodelovanju s Koroškim zgodovinskim društvom pripravljeno na Ravnah na Koroškem. Potekalo bo v prostorih Srednje šole Ravne in Koroške osrednje knjižnice dr. Franca Sušnika na Ravnah od srede, 28. 9. do petka 30. 9. 2016 v obliki plenarnih zasedanj, paralelnih sekcij in okroglih miz. Zainteresirani avtorji naj **predloge prispevkov** z naslovom in povzetkom do 200 besed, 5 ključnih besed in kratko navedbo virov za svojo raziskavo oz. metodologijo dela ter svojimi podatki (ime, priimek, znanstveni / strokovni naziv, ustanova, e-naslov, članstvo društvu) pošljejo do **5. februarja 2016** po elektronski pošti na naslov: [38zzds2016@gmail.com](mailto:38zzds2016@gmail.com). Podrobnosti sledijo na spletni strani ZZDS <http://zzds.si>

Zveza zgodovinskih društev SlovenijeC:\Users\Branko\AppData\Local\Microsoft\Windows\Temporary Internet Files\Content.Word\znak ZZDS.TIF  Koroško zgodovinsko društvo