Prof. dr. Franc Rozman, rojen 30. maja 1941 na Bledu, je leta 1965 diplomiral in dvanajst let kasneje doktoriral na Filozofski fakulteti v Ljubljani s temo Socialistično gibanje na Slovenskem, za katero je prejel več nagrad. Kot raziskovalec na Inštitutu za zgodovino delavskega gibanja se je posvetil zgodovini delavskega gibanja na Slovenskem pred prvo svetovno vojno, širše pa tudi zgodovini Slovencev v 19. stoletju. Od leta 1986 je bil redni univerzitetni profesor Filozofske fakultete Univerze v Mariboru, kjer je predaval zgodovino Slovencev in južnoslovanskih narodov, do leta 2004 pa je honorarno predaval tudi na Filozofski fakulteti Univerze v Ljubljani.

Bibliografija dr. Franca Rozmana obsega več kot 400 enot, med njimi je več znanstvenih monografij, tudi takšnih, ki so uveljavljale nove zgodovinske tematike in pristope, četudi je bil do določenih usmeritev v zgodovinopisju (npr. naracije) precej zadržan. V zadnjem času veliko pozornosti namenja pozabljenim vojakom z visokimi čini v Avstrijski (Avstro-Ogrski) vojski. Njegovo strokovno pot so zaznamovala tudi študijska izpopolnjevanja na mednarodno priznanih ustanovah v Nemčiji in Avstriji ter stalna udeležba letnih srečanj združenja evropskih zgodovinarjev zgodovine delavskega gibanja v Linzu, ki je pridružena članica Unesca. Od leta 1986 je vodil slovenske delegacije na trilateralnem srečanju v Modincih (Kulturhistorisches Symposium Mögersdorf). Kot eden najbolj prepoznavnih slovenskih zgodovinarjev v Avstrijskem prostoru je bil član slovensko-avstrijske zgodovinske komisije, ki je analizirala slovensko-avstrijske odnose v 20. stoletju.

Veliko let je bil urednik revije Prispevki za zgodovino delavskega gibanja (danes Prispevki za novejšo zgodovino), ki je pod njegovim urednikovanjem spremenila naslov, da je bolj ustrezal vsebini revije. Bil je tudi v uredništvu Jugoslovanskega istorijskega časopisa in Zgodovinskega časopisa, leta 1994 pa je postal tudi predsednik Zveze zgodovinskih društev Slovenije. V letih 2003-2005 je bil član Sveta za visoko šolstvo RS, v letih 2005-2008 pa član Sveta za znanost.

Zaradi svojega vsestranskega znanstvenega opusa in zelo dejavnega dela na področju znanosti in